*****

ΚΑΝΟΝΙΣΜΟΣ (ΕΟΚ) αριθ. 933/81 ΤΗΣ ΕΠΙΤΡΟΠΗΣ

της 6ης Απριλίου 1981

περί των μέτρων παρεμβάσεως που πρέπει να ληφθούν στον τομέα του βοείου κρέατος, λόγω της εμφανίσεως αφθώδους πυρετού σε ορισμένα γαλλικά διαμερίσματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 6 παράγραφος 5 και το άρθρο 23,

Εκτιμώντας:

ότι στη Γαλλία παρουσιάσθηκαν ορισμένες εστίες αφθώδους πυρετού· ότι, στα εν λόγω γαλλικά διαμερίσματα, δεν είναι πλέον δυνατόν να τίθεται στα κρέατα η σφραγίδα καταλληλότητος ούτε να εκδίδεται το πιστοποιητικό καταλληλότητος, που προβλέπονται από το άρθρο 3 παράγραφος 1 σημείο Α υπό ε και στ της οδηγίας αριθ. 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (2), όπως τροποποιήθηκε τελευταία από την πράξη προσχωρήσεως της Ελλάδος·

ότι κατά συνέπεια τα κρέατα αυτά δεν δύναται να αγοραστούν στην παρέμβαση, σύμφωνα με το άρθρο 6 του κανονισμού (ΕΟΚ) αριθ. 2226/78 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 557/81 (4)· ότι πρέπει, προκειμένου να αποφευχθούν συνέπειες που είναι ασυμβίβαστες με τις αρχές της στηρίξεως των τιμών, η οποία παρέχεται στους παραγωγούς του βοείου κρέατος από το καθεστώς παρεμβάσεων, να καταστεί δυνατή η αγορά των εν λόγω κρεάτων, καθιστώντας εύκολο το διαχωρισμό τους προκειμένου να επιτευχθεί χωριστή ρευστοποίηση των αποθεμάτων τους·

ότι τα εν λόγω μέτρα δύναται να ληφθούν μόνο κατά το μέτρο και κατά το χρονικό διάστημα που είναι απολύτως αναγκαία για τη στήριξη της αγοράς·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στα γαλλικά διαμερίσματα των Βορείων Ακτών και της Μάγχης, ο γαλλικός οργανισμός παρεμβάσεως αγοράζει τα κρέατα των κατηγοριών που περιέχονται στο παράρτημα, στις τιμές που εμφαίνονται έναντι των κατηγοριών αυτών.

2. Τα κρέατα που αγοράζονται δυνάμει της παραγράφου 1 φέρουν διακριτική σφραγίδα ισοδύναμη προς εκείνη που προβλέπεται στο άρθρο 3 παράγραφος 1 σημείο Α υπό ε της οδηγίας 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων.

Τα κρέατα αυτά πρέπει να εναποθηκεύονται σε χωριστούς χώρους και να αποτελούν μέρος παρτίδων, οι οποίες να διακρίνονται ευκόλως.

Άρθρο 2

Οι ανακοινώσεις που προβλέπονται στο άρθρο 18 του κανονισμού (ΕΟΚ) αριθ. 2226/78 πρέπει να γίνονται χωριστά για τα κρέατα που αναφέρονται στο άρθρο 1 παράγραφος 1.

Άρθρο 3

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μέχρι τις 15 Μαΐου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 6 Απριλίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. 121 της 29. 7. 1964, σ. 2012/64.

(3) ΕΕ αριθ. L 261 της 26. 9. 1978, σ. 5.

(4) ΕΕ αριθ. L 57 της 4. 3. 1981, σ. 13.